**ARTHUR SCHOPENHAUER**

MJESTO: Rođen je u obitelji bogatog njemačkog trgovca u Danzigu (današnji Gdanjsk). Živio je u različitim njemačkim gradovima, putovao u druge europske države, a zadnji dio života proveo je u Frankfurtu na Majni.

VRIJEME: 1788. – 1860.

ZANIMLJIVOSTI: Nazvao se „neprijateljem Hegela i njegove svite“. Kao poznati ženomrzac nije se ženio. Uzgajao je pudlice, po kojima je postao poznat svojim sugrađanima.

VAŽNOST: Izvršio je utjecaj na umjetnost svojega vremena te na filozofe koji mu slijede (osobito Nietzschea). Unosi elemente indijske filozofije (osobito budizma) u zapadnu filozofiju. Anticipirao je pesimizam i duhovnu krizu zapadnog svijeta koja će do izražaja doći tek pred kraj njegova života i kasnije.

DJELA: „**Svijet kao volja i predodžba***“*

**VOLUNTARIZAM**

VOLJA – središnji pojam Schopenhauerove filozofije

* volja je bit svijeta i čovjeka
* izvor svega je pravolja koja se u našoj samosvijesti javlja kao volja
* **predodžbe** – način na koji spoznajemo svijet, tj. objekte u njemu (svijet se prema nama manifestira kroz otpor realnih stvari prema našoj samovolji)
  + pojave su samo opredmećenje volje
  + volja je primarna, a materijalno (tjelesno) sekundarno: „***Volja je spoznaja a priori tijela, a tijelo spoznaja a posteriori volje.***“
* volja je nadređena razumu – „*Volja predstavlja gospodara, a intelekt slugu.*“
  + volja je osjećaj, intuicija, nagon, težnja i otpor: ona je iracionalna i čini čovjeka iracionalnim bićem: „**Što proturječi srcu, ne ulazi u glavu.**“
* slijepa i bezumna volja za životom – ona nas vodi u životu (besciljna je, neduhovna, besmislena...)
  + nemoguće je posve zadovoljiti volju: „*Volja zabija zube u vlastito meso ne znajući da uvijek samo povređuje samu sebe.*“
* volja nije slobodna – ona nije pod kontrolom, naše želje nisu produkt slobodne odluke, vlastitog odabira (Schopenhauer je jedan od najoštrijih protivnika slobodne volje)
* svijet i naš život su iracionalni; volja je jaka, produkt je osjećaja nedostatka; želje se nikad ne mogu do kraja utažiti – sve to vodi u **patnju**

**PESIMIZAM** – pojam po kojem je Schopenhauer postao najpoznatiji

* svijet je grozno i neprivlačno mjesto, život je stalna bijeda: „*Šest dana bijede i sedmi dan dosade“; „Sunce žeže vječito podne*“; „***Ovo je najgori od svih mogućih svjetova*.**“ (suprotnost Leibnizu)
* BESMISLENOST ŽIVOTA – čovjek je uvijek napušten i ugrožen; životni tijek mu je usporeni pad, a život odgođena smrt; prepušten je sebi; posvuda ga progoni samo briga
  + nikad ne možemo zadovoljiti volju (svoje želje) jer ako nešto ostvarimo, odmah čeznemo za nečim drugim, a ako ne ostvarimo, patimo jer nismo uspjeli
* METAFIZIČKI PESIMIZAM – nezadovoljstvo, neutaženost i bol su metafizički principi prema kojima funkcionira svijet, a ne samo čovjek (i anorganska i organska priroda)

ETIKA – služi tome da pokuša prevladati besciljnost volje:

* NIRVANA – jedini izlaz iz patnje predstavlja odustajanje od života i umrtvljenje volje
  + budistička **nirvana** – nijekanje individualnosti
  + ljudi misle da bi bili sretni kad bi im se sve želje ispunile, a Schopenhauer misli da je jedini način da budemo sretni da više nemamo nikakvih želja (pobjeda nad voljom)
* SUOSJEĆANJE – čovjek može suosjećati s patnjama drugih
  + trenutačni eskapizam, svi smo braća po patnji: „*U drugome vidim samoga sebe, u tuđoj patnji gledam svoju vlastitu*.“
  + samilost nam pomaže da se, bar za tren, odmaknemo od vlastitog egoizma

UMJETNOST – doživljavanje **katarze** u umjetnosti

* osobito cijeni glazbu jer je vidi kao odraz same volje – glazba je „*kupelj duha*“
  + moguće samo za iznimne pojedince
* najviša vrijednost umjetnosti je njezina **palijativna funkcija** (umjetnost je naša tješiteljica)

**odnos prema filozofskoj tradiciji**

prema KANTU – smatrao se kantovcem, ali uz mnoge preinake njegove filozofije:

* prihvaća da nikad ne spoznajemo stvar o sebi, nego samo pojave, ali dodaje da su te pojave pričin i iluzija, tako da je naše svakodnevno iskustvo te racionalna (znanstvena) nadogradnja na njega obična varka
* etici Schopenhauer ističe emocionalni motiv (suosjećanje) koji je za Kanta izvor heteronomije

prema HEGELU – suprotstavljao se Hegelu i hegelijanstvu

* ne vjeruje u logičnost i umnost svijeta i čovjeka
* ne vjeruje u povijesni progres (*svjetska je povijest besciljno lutanje*)
* i osobni sukob – držali su predavanja u isto vrijeme u Berlinu, Hegel je imao gomilu slušača, a Schopenhauer tek nekolicinu

